‘આ શેનો અવાજ આવે છે કમાન્ડર?’ સરકતા રસ્તા ઉપર પણ થોડી થોડી વારે ચાલીને આગળ નીકળી જનારા રોબોને બાજુમાં ઉભા રહીને પૂછ્યું. ‘શેનો અવાજ? મને કેમ નથી સંભળાતો?’ વિનસ બોલી. ‘થોડા આગળ જઈએ એટલે સંભળાશે.’ ઝેવની ઉત્સુકતા વધી ગઈ. ટાબરિયાં જેવા રોબોનના કાનમાં એવો તે કયો અવાજ સતત પડે છે જે તે બંનેને નથી સંભળાતો એવો પ્રશ્ન ઝેવને મનમાં થયો. તે ફક્ત તેનું અને વિનસનું જ વિચારી રહેલો. કારણ કે કલ્કીનના હાવભાવ ઉપરથી એ જણાઈ આવતું હતું કે તેને ખબર હતી કે તે અવાજ શેનો હતો પણ તેમણે ચૂપ રહેવાનું પસંદ કર્યું.